  Виталий Пронин Шаерысьтымы кибашлыослэн центразы 12-тӥ инвожоозь ужалоз «Усточиослэн семьязы» адӟытон. Быдэс семьяен киуж лэсьтӥсьёслы сӥзем адӟытон туэ куатетӥзэ радъяське ни.Котькуд пичи киуж но со - история. Песятай дышетэ пуэз вӧлыны пизэ, соиз аслэсьтыз нылпизэ, анай вуриськыны, пужъятскыны валэктэ нылызылы. Озьы выжыысь выжые, вашкалосмылэсь адӟем карыса, сям-йылолъёсты утьыса но выльзэ пыртыса, кылдо паймымон чебер киужъёс. Нош кибашлы семьяос шаерамы уно гинэ. Кылсярысь, Кизнер ёросэз та адӟытонын возьматэ Артемьевъёслэн, Пичи Пурга ёросэз - Овчинниковъёслэн, Дэбес ёросэз - Осотовъёслэн семьяоссы. Якшур-Бӧдьяысь усточиос - Лебедевъёс, асьсэды Миквор выжы шуо, Людмила Лебедева туж чебер удмурт дӥсь вуре. Паймыто Воткинскысь кибашлыос. Та адӟытонэ асьсэлэсь ужъёссэс вуттӥз ньыль семья: Соболевъёс, Подкинъёс, Чепкасовъёс но Обуховъёс. Лариса но Алексей Обуховъёс 1997-тӥ арысен ини гын сапегъёс лэсьто. Татьяна Чепкасова куиське, анаез сьӧры уйиське нылыз Женя. Егит усточи горд сюез улӟытэ, мунё лэсьтэ. Алнаш ёросысь кибашлыос - Надежда но Дмитрий Рябчиков кузпалъёс. Та адямиос ӟеч анай-атайёс но. Куинь нылпи будэтэм сяна, Рябчиковъёс кылем арын семьяязы басьтӥзы Артём но Полина сузэр-вынъёсты. Табере соос но творчество борды кыстӥсько ини. Нылпиос адӟем карыса будо на песяйзылэсь. Евдокия Савельевналы 78 арес ини, но та бабуш али но пужые пыдвылъёс, пӧзьёс керттэ.Сьӧлта ёросысь та адӟытонэ пыриське туж синмаськымон семья - Мамеевъёс. Та кузпалъёс вить нылъёсты будэто, кыкез соос пӧлысь вордосэ басьтэмын. Иза Мамеева - дышетӥсь. Картэныз но нылпиосыныз, вуж юртэз тупатыса, мастерской усьтӥзы но куиськон станокъёс утчазы, люказы, лэсьтӥзы. Озьы ваньзы творчество но чеберлык пушкы выйизы.Галина СемёноваТуспуктэмез: decorudm.ru Теги: Киужъёсъяцентр семья  